**Strategické plány, ciele a vízia Špecializovaného zariadenia v Trnave**

**2023 - 2025**

|  |  |  |  |  |
| --- | --- | --- | --- | --- |
|  | **Meno** | **Funkcia** | **Dátum** | **Podpis** |
| Vypracovala: | PhDr. Erika Trebatická | Manažér kvality | 18.04.2023 |  |
| Schválila: | PhDr. Andrea Horníčková | Riaditeľka | 18.04.2023 |  |

**Úvod**

**Kvalita života**... podľa definície Svetovej zdravotníckej organizácie: **„je to spôsob, akým jednotlivec vníma svoje postavenie v živote, v kontexte kultúrneho a hodnotového systému, v ktorom žije, ako aj vo vzťahu k svojim osobným cieľom, očakávaniam, normám a záujmom“.**

Zmena zákona o sociálnych službách poskytovateľom sociálnych služieb určuje povinnosť dodržiavania podmienok kvality poskytovanej sociálnej služby. Hlavným cieľom je poskytovanie kvalitných sociálnych služieb klientom prostredníctvom jasne definovaných procesov a postupov so zameraním na spokojnosť klientov, uspokojovanie ich požiadaviek a potrieb, neustále zvyšovanie kvalifikácie zamestnancov a modernizácia zariadenia.

Systém implementácie podmienok kvality je súbor opatrení a postupov pre zabezpečenie realizácie podmienok kvality podľa zákona o sociálnych službách v našom zariadení. Naším cieľom je splniť a dodržiavať podmienky kvality poskytovanej sociálnej služby v zmysle prílohy č. 2 zákona NR SR č. 448/2008 o sociálnych službách. Jednotlivé kritériá a štandardy kvality sa podľa prílohy č. 2 dotýkajú všetkých oblastí činnosti zariadenia. V oblasti I. - Procedurálne podmienky, kritérium 1.1 ***Účel a obsah poskytovanej sociálnej služby (strategická vízia, poslanie a ciele) a prístupu k prijímateľovi sociálnej služby*** má poskytovateľ zadefinované základné smerovanie činnosti zariadenia.

Prijatie zákona č. 345/2022 Z. z. **Zákon o inšpekcii v sociálnych veciach** s účinnosťou  
od 01.11.2022 má za cieľ priniesť efektívny dozor v sociálnych veciach a aj adresné vyvodzovanie zodpovednosti, teda nový systém dozoru nad výkonom a dodržiavaním povinností v sociálnej oblasti.

**Inšpekciu v sociálnych veciach** bude vykonávať Ministerstvo práce sociálnych vecí a rodiny prostredníctvom novovytvoreného špecializovaného útvaru inšpekcie v sociálnych veciach. Pracovať bude na základe objektivity, transparentnosti a nezávislosti s cieľom zefektívnenia výkonu dozoru a **skvalitnenia poskytovanej pomoci**.

Novela zákona č. 448/2008 Z. z. o sociálnych službách a príloha č. 2 s účinnosťou od 01.01.2023 obsahuje okrem iného aj zmeny súvisiace so štandardami kvality. Uvedené zmeny budú v ŠZvTT priebežne v r. 2023 zapracovávané do dokumentácie a tiež do výkonu konkrétnych činností  
pri poskytovaní sociálnej služby ŠZ a VI.

Dôraz bude kladený na oblasť ochrany a dodržiavania základných ľudských práv a na poskytovanie sociálnej služby v súlade so všetkými základnými ľudskými právami a slobodami a prirodzenou ľudskou dôstojnosťou klientov v našom zariadení. Nástrojom na naplnenie tohto cieľa bude v našom zariadení aj vzdelávanie zamestnancov v oblasti ľudských práv a slobôd a tiež podpora aktivít podporujúcich osobný a pracovný rozvoj zamestnancov a aktivity zamerané na prevenciu syndrómu vyhorenia pracovníkov.

**Rozdelenie štandardov kvality do 3 oblastí podľa prílohy č. 2 zákona č. 448/2008 Z. z. o sociálnych službách**

**I. Oblasť: *Procedurálne podmienky*** *(15 kritérií a štandardov)*

Kritériá sa týkajú: účelu, obsahu, vízie, poslania a cieľov poskytovanej sociálnej služby (SS); dostupnosti SS, zmluvy o poskytovaní SS; odborných metód, techník a postupov pri poskytovaní

odborných činností; individuálneho plánu a pravidiel individuálnej práce s klientom SS; aktivizácie a sieťovania ďalšej podpory pre klientov; zdravotnej starostlivosti; ochrany a dodržiavania základných ľudských práv; zisťovania spokojnosti klientov; poskytovaním informácií o sociálnej službe.

**II. Oblasť: *Personálne podmienky*** *(5 kritérií a štandardov)*

Kritériá sa týkajú:vzdelávania zamestnancov v oblasti základných ľudských práv a ich aplikácii v praxi; štruktúry a počtu pracovných miest a kvalifikačných predpokladov; prijímania a zaškoľovania zamestnancov; ďalšieho vzdelávania a zvyšovania odbornej spôsobilosti zamestnancov a programu supervízie.

**III. Oblasť: *Prevádzkové podmienky*** *(5 kritérií a štandardov)*

Kritériá sa týkajú: priestorových, technických a hygienických podmienok prevádzkovania sociálnej služby; poskytovania primeranej stravy, stimulujúceho prostredia a vybavenia priaznivého  
pre aktivizáciu; určenia pravidiel prijímania darov.

Sociálne služby v Špecializovanom zariadení v Trnave sú poskytované v súlade so základnými ľudskými právami a slobodami, prirodzenou ľudskom

dôstojnosťou, s princípmi nediskriminácie z dôvodu rasy, farby pleti, jazyka, viery a náboženstva, či iného zmýšľania národného alebo sociálneho pôvodu, príslušnosti k národnosti alebo etnickej skupine, majetku, rodu alebo iného postavenia prijímateľa sociálnej služby a sú poskytované v prostredí, ktoré si prijímateľ sociálnej služby (zákonný zástupca) vybral.

Medzi podstatné atribúty poskytovaných služieb v ŠZ je to, že definícia cieľa, predmetu, ale aj samotný výkon sú úzko prepojené s hodnotami našich klientov, ktoré predstavujú nielen etické hodnoty, medzi ktoré zaraďujeme dobro resp. blaho jedinca, jeho autonómnosť, sebarealizáciu a zodpovednosť, ale aj hodnoty politické, a to solidarita, spravodlivosť a rovnosť, či sociálno-psychologické hodnoty (komunikácia, empatia).

**Predstavenie zariadenia**

Špecializované zariadenie v Trnave je poskytovateľom sociálnych služieb v zriaďovateľskej pôsobnosti Trnavského samosprávneho kraja. Je rozpočtová organizácia s právnou subjektivitou.

Podľa zákona č. 448/2008 Zb. o sociálnych službách a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a v zmysle zriaďovacej listiny vydanej Trnavským samosprávnym krajom poskytuje sociálne služby:

* **špecializované zariadenie** – služba špecializovaného zariadenia je poskytovaná podľa § 39.

V špecializovanom zariadení sa poskytuje sociálna služba fyzickej osobe, ktorá je odkázaná  
na pomoc inej fyzickej osoby, jej stupeň odkázanosti je najmenej V podľa prílohy č. 3 a má zdravotné postihnutie, ktorým je najmä porucha autistického spektra alebo iná pervazívna vývinová porucha dieťaťa vo veku 3-12 rokov.

Služba je poskytovaná ambulantnou formou s kapacitou 20 detí.

* **včasná intervencia** – služba poskytovaná podľa § 33 v znení:

„Služba včasnej intervencie sa poskytuje dieťaťu do 7 rokov jeho veku. Ak je jeho vývoj ohrozený z dôvodu zdravotného postihnutia a rodine tohto dieťaťa. Službu včasnej intervencie možno poskytovať ambulantnou sociálnou službou a terénnou formou sociálnej služby prostredníctvom terénneho programu.”

**Vízia, poslanie, ciele**

Strategický plán zariadenia vychádza z analýzy súčasného stavu zariadenia, je v súlade s Koncepciou rozvoja sociálnych služieb TTSK 2021-2023 a zákonom č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

Víziou zariadenia je zabezpečovať modernizujúce sa kvalitné sociálne služby na základe etického a odborného prístupu prostredníctvom odborne kvalifikovaného personálu. Našou víziou je tiež dosiahnuť spokojnosť prostredníctvom ľudského prístupu, flexibilných a kvalitných sociálnych služieb, nepretržitá motivácia zamestnancov k aktívnemu využívaniu svojho profesijného potenciálu, rozvoj zručností a vedomostí v prospech seba, klientov a zariadenia.

Prostredníctvom vízie chceme napĺňať naše poslanie. Primárnym poslaním služby špecializovaného zariadenia je riešiť individuálne špecifické potreby dieťaťa s poruchou autistického spektra a inými pervazívnymi vývinovými poruchami vo veku 3-12 rokov a dodržiavať štandardy kvality poskytovaných služieb v zariadení.

Poslaním včasnej intervencie je podpora dieťaťa raného veku do 7. roka života a podpora rodiny tohto dieťaťa, podporiť samostatnosť a nezávislosť rodiny.

**Hlavné ciele:**

* Podporovať všestranný a harmonický rozvoj dieťaťa
* Rozvíjať individualitu dieťaťa
* Privykať dieťa na zdravý spôsob života
* Zabezpečiť dieťaťu pocit bezpečia a spokojnosti
* Podpora celej rodiny

**Čiastkové ciele:**

* Školenia zamestnancov zamerané na konkrétne terapeutické činnosti
* Podporiť rozvoj individuálnych schopností a sociálnych kompetencií detí s poruchou psychického vývinu
* Podporiť inovatívne formy vzdelávania a aktivizácie detí a mládeže s poruchou autistického spektra a inými pervazívnymi vývinovými poruchami
* Podporiť a úzko spolupracovať s rodinou, brať do úvahy ich podnety a požiadavky

**Špecifické ciele služby špecializovaného zariadenia:**

* Nácvik sociálneho správania a komunikácie
* Odstraňovanie nežiadúceho správania u detí
* Zlepšenie sebaobsluhy
* Rozvoj grafomotoriky a príprava predškolákov
* Nácvik životných situácií potrebných k lepšiemu začleneniu rodiny do bežného života
* Podpora rodičov pri zvláštnych záťažových situáciách s dieťaťom

**Špecifické ciele služby včasnej intervencie:**

* Podpora integrácie rodiny do spoločnosti a posilnenie jej kompetencií a sebestačnosti
* Stimulovanie vývinových možností dieťaťa (psychomotorický vývin, vývin komunikácie, vývin motoriky).

Prioritou je teda všestranný rozvoj osobnosti našich klientov so zameraním na ich schopnosti, hodnoty, potreby a záujmy s kladeným dôrazom na rešpektovanie individuality každého klienta, ktorá je zastrešená vytváraním krátkodobých a dlhodobých individuálnych plánov, ktorých zámerom je dosiahnuť maximálnu možnú mieru socializácie a sociálnej integrácie.

**Strategické ciele zariadenia na obdobie 2023 -2025**

**Cieľ 1** – Zvýšiť kvalitu poskytovaných služieb v zariadení, podporovať rozvoj zariadenia a rozšírenie kapacít poskytovaných služieb v súlade s Koncepciou rozvoja sociálnych služieb  
na území Trnavského samosprávneho kraja 2021-2023 a Komunitným plánom sociálnych služieb mesta Trnava na roky 2021-2025

* skvalitnenie prevádzkových priestorov vybudovaním nového zariadenia cez Plán obnovy MPSVaR na Zavarskej ceste v Trnave
* vybudovanie zariadenia pre dospelých klientov s PAS na Dobrej Vode.

Spôsob realizácie:

* Zavedenie podpornej rodičovskej skupiny v rámci služby včasnej intervencie, ktorej cieľom je vzájomné podporovanie a zdieľanie medzi rodinami (stretávanie sa rodín v priestoroch ŠZ 1x mesačne).
* Zavedenie canisterapie pre rodiny v rámci podpornej rodičovskej skupiny včasnej intervencie.
* Zabezpečenie pestrých aktivít mimo areálu zariadenia podľa ročného plánu aktivít.
* Pravidelné zisťovanie spokojnosti klientov/zákonných zástupcov s poskytovanou sociálnou službou vo všetkých jej oblastiach a po zhodnotení návrhov na zlepšenie činnosti zariadenia ich aplikácia d
* o praxe.
* Cieľavedomé vytváranie pozitívnej väzby s rodinnými príslušníkmi, zainteresovanými stranami, spolupracujúcimi organizáciami a komunitou.
* Plánované zvýšenie kapacity zariadenia z 20 na 25 klientov vo veku 3-20 rokov v prípade realizácie projektu cez plán obnovy na Zavarskej ceste v Trnave.
* Plánované vybudovanie zariadenia pre 10 dospelých klientov s PAS – projekt Dobrá Voda

Časová perspektíva naplnenia cieľa: priebežne

Vyhodnotenie: každoročné vyhodnotenie plnenia cieľov, záznamy stretnutí v e-Karte, záznamy účasti na canisterapii, záznam z preskúmania manažmentom, záznamy z interných auditov  
za jednotlivé oblasti, vyhodnotenia dotazníkov.

**Cieľ 2** – Zabezpečenie napĺňanie podmienok kvality a systému manažérstva kvality podľa novej úpravy štandardov kvality (účinnosť zákona č. 448/2008 Z. z. o sociálnych službách od 01.01.2023)

Spôsob realizácie:

* Úprava a vypracovanie novej dokumentácie v rámci implementácie podmienok kvality  
  na základe novej úpravy štandardov kvality v príručke 2. zákona č. 448/2008 Z. z. o sociálnych službách.
* Vzdelávanie manažéra kvality v rámci národného projektu Kvalita sociálnych služieb.
* Oboznamovanie personálu zariadenia s obsahom a cieľmi štandardov kvality a dbať na ich aplikáciu v praxi

Časová perspektíva naplnenia cieľa: priebežne

Vyhodnotenie: v komplexnom ročnom zázname z preskúmania manažmentom, priebežne v záznamoch z interných auditov za jednotlivé oblasti – procesy, vyhodnotenia dotazníkov

**Cieľ 3** – Zabezpečiť podmienky pre vzdelávanie odborných zamestnancov v oblasti ochrany a dodržiavania základných ľudských práv a slobôd prijímateľov sociálnych služieb a rozvoj ďalšieho vzdelávania a zvyšovania odbornej spôsobilosti pre odborných zamestnancov

Spôsob realizácie:

* priebežné vzdelávanie odborných zamestnancov v oblasti základných ľudských práv a slobôd počas roka s možnosťou získania certifikátu.
* Podpora zamestnancov v účasti na rôznych formách vzdelávania s cieľom zvyšovania ich odbornej spôsobilosti a následného zvyšovania kvality poskytovanej sociálnej služby.
* Vypracovávanie individuálnych plánov vzdelávania a ročného plánu vzdelávania zamestnancov, evidovanie záznamov zo vzdelávania.
* Zabezpečenie aplikácie získaných vedomostí zo vzdelávania do praxe zariadenia.

Časová perspektíva naplnenia cieľa: priebežne

Vyhodnotenie: 1x ročne záznam z interného auditu procesu riadenia ľudských zdrojov a v komplexnom ročnom zázname z preskúmania manažmentom.

**Cieľ 4** – Podpora osobného a pracovného rozvoja a prevencia syndrómu vyhorenia pracovníkov v priamej práci s osobami so zdravotným postihnutím (so zameraním na osoby s PAS a MP)

Spôsob realizácie:

* realizácia školení v rámci osobnostného rozvoja, prevencie syndrómu vyhorenia a programy zamerané na regeneráciu tela - duše - mysle.
* Komplexné zabezpečenie supervízie – vypracovanie plánu a programu supervízie, realizácia individuálnych a skupinových supervíznych stretnutí a vypracovanie záznamov  
  zo supervízie.
* Podpora benefitov pre zamestnancov (masáže, spoločná návšteva kultúrnych podujatí a i. podľa záujmu zamestnancov).

Časová perspektíva naplnenia cieľa: priebežne

Vyhodnotenie: pravidelné záznamy zo supervízie počas roka, priebežné záznamy zo vzdelávaní a aktivít.

**Záverečné ustanovenia**

1. **Zodpovednosť**

Dokument *Strategické plány, ciele a vízia Špecializovaného zariadenia v Trnave 2023 – 2025* má platnú záväznosť pre všetkých zamestnancov Špecializovaného zariadenia v Trnave odo dňa nadobudnutia právoplatnosti podpisom riaditeľky zariadenia.

**Povinnosť zodpovedných vedúcich zamestnancov:**

* oboznámiť zamestnancov s obsahom dokumentu.

**Povinnosť zamestnancov:**

* vykonávať svoje pracovné povinnosti v súlade s týmto dokumentom.

1. **Účinnosť**

Dokument nadobúda platnosť podpisom riaditeľky zariadenia a je účinný od 18.04.2023.

1. **Vyhodnotenie**

Monitoring tohto dokumentu je priebežný proces, ktorý dôsledne sleduje plnenie úloh, ako aj neočakávané zmeny vplývajúce na plnenie strategickej vízie.

Na základe výsledkov monitorovania a vyhodnocovania sa vykonajú prípadné úpravy a zmeny v strategickej vízii. Vyhodnotenie cieľov sa bude realizovať minimálne 1x ročne. V prípade potreby sa navrhne zmena poslania, vízie a prístupov, alebo nápravné opatrenia v konkrétnych činnostiach.

Platnosť do 31.12.2025

Komplexné vyhodnotenie do: 31.12.2025

Za vyhodnotenie zodpovedá: riaditeľka a manažér kvality